নেপালে ভয়াবহ হড়পা বানে মৃত ১৫৭, নিখোঁজ ৭৫০-র বেশি

ওয়েব ডেস্ক : নেপাল-তিব্বত সীমান্তের কাছে ভয়াবহ হড়পা বানে (Flood) কার্যত বিপর্যস্ত মধ্য নেপালের (Nepal) বিস্তীর্ণ এলাকা। এই ঘটনায় এখনও পর্যন্ত ১৫৭ জনের মৃত্যু হয়েছে বলে জানা যাচ্ছে। নিখোঁজ রয়েছেন ৭৫০-রও বেশি মানুষ। নিখোঁজদের তালিকায় রয়েছেন কৈলাস মানস সরোবর যাত্রায় যাওয়া অন্তত ১৩৩ জন ভারতীয় তীর্থযাত্রী।

বিপর্যয়ের সূত্রপাত নেপাল-তিব্বত সীমান্তের কাছে একটি শক্তিশালী ধস থেকে। মার্কিন ভূতাত্ত্বিক সমীক্ষা সংস্থা জানিয়েছে, সেই ধস থেকে ৫.২ মাত্রার ভূমিকম্পের সমতুল্য সিসমিক সংকেত তৈরি হয়েছিল। মনে করা হচ্ছে, হিমবাহ ধসের সঙ্গে এই ঘটনার যোগ থাকতে পারে। ধসের জেরে বিপুল পরিমাণ বরফ, পাথর, কাদা ও জল লেন্দে খোলায় নেমে আসে। পরে সেই জল ভোতে কোশি নদী হয়ে একাধিক এলাকায় ছড়িয়ে পড়ে।

রাসুয়া ও ধাদিং সবচেয়ে বেশি ক্ষতিগ্রস্ত জেলার মধ্যে রয়েছে। এরপর বন্যার জল নদী ব্যবস্থার মাধ্যমে নুওয়াকোট, চিতওয়ান, গোরখা, তানাহুন এবং নওয়ালপরাসি পূর্বের মতো এলাকাতেও পৌঁছে যায়। ভেসে গিয়েছে রাস্তা ও সেতু, ক্ষতিগ্রস্ত হয়েছে বিদ্যুৎকেন্দ্র-সহ গুরুত্বপূর্ণ পরিকাঠামো। নেপাল সরকারের তথ্য অনুযায়ী, অন্তত ১৯টি চলাচলযোগ্য সেতু জলের তোড়ে ধ্বংস হয়েছে।

আরও খবর : নেপালের ভয়াবহ হড়পা বানের কারণ কী? স্যাটেলাইট ছবিতে মিলল বড় সূত্র

এই বিপর্যয়ে ভারতীয় নাগরিকদের নিয়েও উদ্বেগ বাড়ছে। ১৪০-র বেশি ভারতীয় নাগরিক নিখোঁজ বলে খবর পাওয়া গিয়েছে। তাঁদের মধ্যে বহু মানুষ কৈলাস মানস সরোবর যাত্রার পথে ছিলেন। ভারতীয়দের উদ্ধারে নেপালের সঙ্গে সমন্বয় করছে ভারত। পাশাপাশি ত্রাণসামগ্রী পাঠানো হয়েছে এবং আটকে থাকা মানুষদের উদ্ধারে হেলিকপ্টার ব্যবহারের প্রস্তুতিও রাখা হয়েছে।

নেপালে (Nepal) উদ্ধারকাজে সেনা, সশস্ত্র পুলিশ বাহিনী ও পুলিশকে নামানো হয়েছে। দুর্গম এলাকায় আটকে থাকা মানুষদের কাছে পৌঁছতে হেলিকপ্টারের সাহায্য নেওয়া হচ্ছে। সীমান্তের ওপারে তিব্বতেও বন্যা ও ধসের জেরে মৃত্যু ও নিখোঁজের খবর এসেছে। এদিকে নেপালের বন্যার জল গান্ডক নদী ব্যবস্থায় ঢুকে পড়ায় বিহারেও সতর্কতা জারি হয়েছে।